Бөекбритания тарихында беренче мәртәбә Лондонда Сабантуй үтәчәк

	Быел 14 июль көнне Бөекбритания татарлары беренче мәртәбә Сабантуй үткәрәчәк. Чара Лондон шәһәренең Wembley Park гольф мәйданында узар дип көтелә.	 Әлеге Сабантуйда катнашучылар саны күп түгел - 100-150 булыр дип планлаштырыла. Әмма оештыручылар бәйрәмдә кунаклар саны күбрәк булыр, дип өметләнә. Алар Сабантуй Бөекбритания татарларына бер-берсен табарга, берләшергә ярдәм итүенә ышана. 

Әйтергә кирәк, чараны оештыручыларга әлеге милли бәйрәмне уздырырга рөхсәт алу җиңел булмаган. "Башта безгә Сабантуй үткәрүне рөхсәт итмәдәләр. Чөнки җирле хакимиятнең мондый бәйрәм турында берни дә ишеткәне булмаган. Бөекбританиядә бөтен җир Королева гаиләсенең шәхси милке булып санала. Шуның өчен нинди дә булса чара үткәргәндә ризалык алу кирәк. Әлбәттә, шәһәр читенә чыгып бәйрәмне пикник рәвешендә дә үтәрергә булыр иде. Тик без Сабантуйны ел саен үткәрергә исәплибез. Шуның өчен дә барлык кирәкле процедураларны үтәргә булдык”, дип оештыручылар аңлатма биргән IslamNews сайтына.

 Сабантуйга Бөекбританиядән генә түгел, ә Германия, Бельгия, Россиядән, Балтыйк буе илләреннән дә кунаклар чакырылган. Бәйрәмнең программасында Бөекбритания һәм Татарстан байракларын тантаналы рәвештә күтәрүдән соң, төрле милли уен-ярышлар: көянтә белән су ташып йөгерү, капчык белән сугышу, гер күтәрү, катыклы савыттан тәңкә эзләү, авызга йомырка салган кашык тотып йөгерү, аркан тарту һәм башка күңел ачу чаралары каралган. 

 Бәйрәм ахырында кунаклар тәмле пылау белән сыйланачак, дип хәбәр итә оештыручылар.
  
	---	
Матбугат.ру

	№ --- | 13.07.2012	


